Conclou amb èxit de participació el ‘Programa d’aproximació  a l’economia i l’emprenedoria’
10 de març 2023

![](/media/za0f5plh/aula1_c.jpg?width=850&height=561.8806306306307)

Este dimecres es va tancar el cicle de jornades formatives que han configurat la primera edició del ‘Programa d'aproximació a l'economia i l'emprenedoria’, una iniciativa, promoguda pel departament de Promoció Econòmica i Industrial, per a millorar l'educació financera i incentivar l'esperit emprenedor entre la població estudiantil.

En total, s'han realitzat 14 sessions de treball en quatre centres educatius del municipi amb estudiants d'ESO i Batxiller on s'han abordat qüestions d'interés general com la seguretat financera, els tipus de targetes i comptes bancaris, així com s'han donat consells perquè els jóvens estudiants puguen fer un ús responsable de les seues economies personals.

![](/media/iqsdbuuo/c_mariajosé_08.jpg?width=470&height=313&mode=max)María José Carrera, edil de Promoció Econòmica, ha destacat «**el notable interés que ha despertat aquesta iniciativa i que ha motivat que alguns centres volgueren que anàrem diversos dies per a informar un major nombre de grups**”. En la seua opinió «**aquestes actuacions demostren la creixent inquietud que té la població més jove en aspectes que els ajuden a gestionar les seues economies, conéixer els riscos de les estafes digitals i, en general, a saber interactuar en un món on les relacions econòmiques estan canviant acceleradament**».

Uns altres dels aspectes tractats durant este programa va ser l'emprenedoria i com es poden fer realitat senzilles idees i convertir-se en empreses rendibles sense importar l'edat o el capital de la persona emprenedora.

«Un dels objectius que ens marcàrem amb aquest programa era aproximar la realitat de la persona emprenedora als més joves. Volíem bandejar mites i fer-los veure el bonic i gratificant que és fer realitat la teua idea de negoci», ha assenyalat María José Carrera. La regidora, a més, ha indicat que estes actuacions es repetiran en el temps «**perquè ens aproximen a la gent, fan visible el treball del departament i els dona a conéixer les possibilitats que podem oferir-los**».

El departament de Promoció Econòmica, situat en l'edifici de la Gerència (av. 9 d’Octubre, 7), atén diàriament persones que busquen orientació i formació laboral, a més d'acompanyar en el procés d'emprenedoria i informar de les ajudes existents per a crear noves empreses. Si desitgeu contactar amb el departament podeu fer-ho a través del seu correu ( [promocioeconomica@aytosagunto.es](mailto:promocioeconomica@aytosagunto.es) ), el telèfon 96.265.58.86 o les xarxes socials del propi departament.

*   [](http://www.facebook.com/sharer.php?u=https://aytosagunto.es/va/actualitat/conclou-amb-exit-de-participacio-el-programa-d-aproximacio-a-l-economia-i-l-emprenedoria/ "Facebook")
*   [](http://twitter.com/share?url=https://aytosagunto.es/va/actualitat/conclou-amb-exit-de-participacio-el-programa-d-aproximacio-a-l-economia-i-l-emprenedoria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/conclou-amb-exit-de-participacio-el-programa-d-aproximacio-a-l-economia-i-l-emprenedoria/ "Linked In")
*   [](mailto:?body=https://aytosagunto.es/va/actualitat/conclou-amb-exit-de-participacio-el-programa-d-aproximacio-a-l-economia-i-l-emprenedoria/)